NARIADENIE KOMISIE (ES) č. 1254/2008
z 15. decembra 2008,
ktorým sa mení a dopĺňa nariadenie (ES) č. 889/2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 20 ods. 3, článok 21 ods. 2, článok 22 ods. 2 a článok 38 písm. a),
keďže:
(1)
V nariadení (ES) č. 834/2007, a najmä v jeho článku 20 sa ustanovujú základné požiadavky na výrobu biokvasníc. Podrobné pravidlá implementácie týchto požiadaviek by mali byť ustanovené v nariadení Komisie (ES) č. 889/2008 (2).
(2)
Keďže by sa mali zaviesť ustanovenia na výrobu biokvasníc, rozsah pôsobnosti nariadenia (ES) č. 889/2008 by mal odteraz zahŕňať aj kvasnice používané ako potraviny a krmivá.
(3)
S cieľom pomôcť ekologickým poľnohospodárom nájsť vhodné krmivo pre ich zvieratá a zjednodušiť konverziu pozemkov na ekologické pestovanie v snahe reagovať na rastúci dopyt po ekologických produktoch je vhodné povoliť používanie konverzných krmív vyrobených v podniku samotného poľnohospodára až do výšky 100 % kŕmnej dávky zvierat z ekologického chovu.
(4)
V súlade s časťou B prílohy VI k nariadeniu Rady (EHS) č. 2092/91 (3) sa na používanie v ekologickom spracovaní povolili iba enzýmy, ktoré sa bežne používajú ako pomocné technologické látky, a enzýmy používané ako doplnkové látky do potravín by mali byť v zozname povolených doplnkových látok do potravín uvedenom v bode A.1 časti A prílohy VI k uvedenému nariadeniu. Je potrebné opäť začleniť toto ustanovenie do nových vykonávacích pravidiel.
(5)
Keďže kvasnice sa nepovažujú za poľnohospodársky výrobok v zmysle článku 32 ods. 3 zmluvy, je potrebné zmeniť a doplniť ustanovenie o výpočte percentuálneho podielu zložiek, aby sa umožnilo označovanie biokvasníc za ekologické. Výpočet kvasníc a výrobkov z kvasníc ako poľnohospodárskych zložiek však bude povinný od 31. decembra 2013. Toto časové obdobie je potrebné na prispôsobenie sa odvetvia.
(6)
Dekoratívne farbenie uvarených vajec je v niektorých oblastiach Európskej únie v určitom ročnom období tradíciou a vzhľadom na to, že biovajcia sa tiež môžu farbiť a uvádzať na trh, niektoré členské štáty požiadali o povolenie farbenia na tento účel. Skupina nezávislých odborníkov preskúmala určité farby a určité ďalšie látky na dezinfekciu a konzerváciu varených vajec (4) a dospela k názoru, že mnoho prírodných farieb, ako aj syntetických foriem oxidov a hydroxidov železa by sa mohlo dočasne povoliť. Vzhľadom na miestny a sezónny charakter výroby je však vhodné udeliť príslušným orgánom právomoc vydávať príslušné povolenia.
(7)
Na základe odporučenia skupiny pre biokvasnice (5) je vhodné povoliť v zmysle článku 21 nariadenia (ES) č. 834/2007 viaceré produkty a látky potrebné na výrobu biokvasníc, prípravu a vypracovanie kvasníc. V článku 20 uvedeného nariadenia sa ustanovuje, že na výrobu biokvasníc sa používajú len ekologicky vyrobené substráty a že biokvasnice sa nesmú nachádzať v biopotravinách ani v biokrmivách spolu s neekologickými kvasnicami. Skupina odborníkov však vo svojich záveroch z 10. júla 2008 odporučila, aby sa dočasne povolilo používanie 5 % extraktu z neekologických kvasníc do chvíle, kým nebude dostupný extrakt z biokvasníc, ako doplnkového substrátu predstavujúceho zdroj dusíka, fosforu, vitamínov a minerálov na výrobu biokvasníc. V súlade s pravidlami flexibility podľa článku 22 ods. 2 písm. e) uvedeného nariadenia by sa malo povoliť používanie 5 % extraktu z neekologických kvasníc na výrobu biokvasníc.
(8)
Nariadenie (ES) č. 889/2008 by sa preto malo zodpovedajúcim spôsobom zmeniť a doplniť.
(9)
Zmeny a doplnenia by sa mali uplatňovať od dátumu nadobudnutia účinnosti nariadenia (ES) č. 889/2008.
(10)
Opatrenia stanovené v tomto nariadení sú v súlade so stanoviskom regulačného výboru pre ekologickú výrobu,
PRIJALA TOTO NARIADENIE:
Článok 1
Nariadenie (ES) č. 889/2008 sa mení a dopĺňa takto:
1.
V článku 1 ods. 2 sa vypúšťa písmeno d).
2.
V článku 21 sa odsek 1 nahrádza takto:
„1. Až 30 % dávok kŕmnej zmesi môže v priemere zahŕňať konverzné krmivá. Ak konverzné krmivá pochádzajú z výrobnej jednotky samotného hospodárstva, tento percentuálny podiel sa môže zvýšiť na 100 %.“
3.
Článok 27 sa mení a dopĺňa takto:
a)
V odseku 1 písm. b) sa dopĺňa táto veta:
„… enzýmy používané ako doplnkové látky do potravín však musia byť v zozname uvedenom v prílohe VIII oddiele A.“
b)
V odseku 2 sa dopĺňa toto písmeno:
„c)
kvasnice a výrobky z kvasníc sa od 31. decembra 2013 vypočítavajú ako zložky poľnohospodárskeho pôvodu.“
c)
Dopĺňa sa tento odsek 4:
„4. Pre tradičné dekoratívne farbenie škrupín uvarených vajec vyrábaných s úmyslom uviesť ich v danom ročnom období na trh môžu príslušné orgány povoliť na uvedené obdobie použitie prírodných farieb a prírodných látok na povrchovú úpravu. Toto povolenie môže až do 31. decembra 2013 zahŕňať syntetické formy oxidov a hydroxidov železa. Povolenie sa oznámi Komisii a členským štátom.“
4.
Vkladá sa tento článok 27a:
„Článok 27a
Na účely uplatňovania článku 20 ods. 1 nariadenia (ES) č. 834/2007 sa tieto látky môžu používať na výrobu, prípravu a vypracovanie kvasníc:
a)
látky uvedené v oddiele C prílohy VIII k tomuto nariadeniu;
b)
produkty a látky uvedené v článku 27 ods. 1 písm. b) a e) tohto nariadenia.“
5.
V hlave II kapitole 6 sa vkladá tento oddiel 3a:
„Oddiel 3a
Výnimky z pravidiel výroby vzhľadom na používanie konkrétnych produktov a látok pri spracovaní v súlade s článkom 22 ods. 2 písm. e) nariadenia (ES) č. 834/2007
Článok 46a
Pridanie extraktu z neekologických kvasníc
Pokiaľ sa uplatňujú podmienky ustanovené v článku 22 ods. 2 písm. e) nariadenia (ES) č. 834/2007, pridanie do výšky 5 % extraktu alebo autolyzátu z neekologických kvasníc do substrátu (prepočítaného na sušinu) sa povoľuje na výrobu biokvasníc v prípade, že prevádzkovatelia nie sú schopní získať kvasnicový extrakt alebo autolyzát z ekologickej výroby.
Dostupnosť biokvasnicového extraktu alebo autolyzátu sa preskúma do 31. decembra 2013 s cieľom zrušiť toto ustanovenie.“
6.
Príloha VIII sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. decembra 2008